text: Strand og håndbold er sjov og ballade
  06 juli 2013 kl. 12.40
  Når vennerne mødes i landsstævnets beachhåndbold-turnering, går de på banen for at vinde. Det gælder både nybegyndere og gamle håndboldstjerner som Lars Christiansen fra KIF Kolding.
  - Vi spiller selvfølgelig for at vinde, siger Claus Ditlev Poulsen fra Team Badut, et af mix-holdene i landsstævnets beachhåndbold-turnering.
  - Vi er med for at hygge os, og det er nu en gang hyggeligst, når man vinder, siger Claus Ditlev Poulsen med glimt i øjet og anerkendende smil fra holdkammeraterne på Team Badut.
  Holdet er en flok tidligere trænere fra IK Skovbakken.
  Beachhåndbold-turneringen er præget af hold, der bruger landsstævnet som en anledning til at mødes.
  
  Vinder-indstinktet er intakt
  Det gælder også mere kendte håndboldspillere som Lars Christiansen, der stiller op sammen med fætteren Jan Paulsen og racerkøreren Casper Elgaard.
  - Hvis du havde spurgt mig i går, så havde jeg sagt, at det er fedt nok bare at være med. Det sociale er klart det vigtigste. Men når man endelig er her så vil man sgu også vinde. Jeg kan mærke det på mig selv, siger Lars Christiansen grinende til TV SYDs udsendte.
  